

Előterjesztés Zalakaros Város Önkormányzat Képviselőtestülete 2022. június 23-i ülésére

Tárgy: Döntés ajánlattételi eljárás lefolytatásáról Zalakaros város energetikai rendszere 
             megvalósíthatósági tanulmánya elkészítésére

Készítette: Dr. Szentgyörgyvölgyi Eszter, jegyző

Tisztelt Képviselőtestület!
Zalakaros Város Önkormányzata Képviselőtestülete határozatban döntött arról, hogy támogatja a megújuló alapú áramtermelést és felhasználást célzó energiaközösség létrehozását. A 2021-2027-es időszakban várható energiaközösségek kialakítása tárgyú pályázaton való részvétel érdekében előkészítő munkát tartott szükségesnek. 
Mind az EU-s, mind a hazai energiastratégia kiemelt célként kezeli az Energiaközösségek szervezését. Egy energiaközösség létrejötte egyaránt eredményezheti a szolgáltatásbiztonság javulását és a költségek csökkenését. 
Az új közösségi energetikai szerveződési szint kibontakozása érdekében számos pályázati kiírás megjelenése várható mind hazai, mind pedig EU-s szinten. Az energiapiac radikális átrendeződése előreláthatóan felgyorsítja az amúgy is meglévő törekvéseket és remélhetőleg megkönnyíti a jól átgondolt fejlesztési igényekhez szükséges forrásokhoz való hozzáférést.
A releváns pályázatok jellemző (de kiírásonként általában némileg eltérő tartalmú) kelléke egy csatolt megvalósíthatósági tanulmány (MT). 
Tekintettel arra, hogy Zalakaros város energetikai rendszere mind a rendelkezésre álló energiaforrások, mind a szereplők szempontjából rendkívül komplex, indokolt egy előzetes koncepció elkészítése, mely alapjául szolgálhat a későbbiekben megjelenő pályázatokhoz szükséges MT-knek. 
Az Önkormányzatnak a terület speciális volta miatt a dokumentum elkészítéséhez szükséges kapacitások nem állnak rendelkezésre. 
A fentiek alapján javasoljuk az előzetes koncepció kidolgozásához külső tanácsadó cég bevonását, melyre közbeszerzési értékhatárt el nem érő ajánlattételi felhívás lebonyolítása szükséges. 

Határozati javaslat:
Zalakaros Város Önkormányzata Képviselőtestülete
1. felkéri a Hivatalt, hogy a megújuló alapú áramtermelést és felhasználást célzó energiaközösség létrehozása tárgyú pályázatokon való részvétel érdekében folytasson közbeszerzési értékhatárt el nem érő ajánlattételi eljárást Zalakaros város energetikai rendszere megvalósíthatósági tanulmánya elkészítésére.
2. felhatalmazza a polgármestert, hogy a legkedvezőbb ajánlatot adó ajánlattevővel legfeljebb bruttó 300.000 Ft, összegben a megbízási szerződést aláírja.
3. a megbízási díj fedezetét Zalakaros Város Önkormányzata 2022. évi költségvetése általános tartaléka terhére biztosítja.
Határidő:             2022. július 15.
Felelős:               Novák Ferenc polgármester
Operatív felelős: Illés Gabriella projektmenedzser- ajánlattételi eljárás lebonyolítása
               Dr. Szentgyörgyvölgyi Eszter, jegyző- megbízási szerződés elkészítése
               Horváthné Juhász Barbara pénzügyi osztályvezető – tájékoztatásul a költségvetés 
                            számára

Zalakaros, 2022. június 13.

								Novák Ferenc 
								 polgármester


Gazdasági Bizottság és a Humánpolitikai és Ügyrendi Bizottság határozata:
A bizottság javasolja a képviselőtestület számára Döntés ajánlattételi eljárás lefolytatásáról Zalakaros város energetikai rendszere megvalósíthatósági tanulmánya elkészítésére napirend kapcsán az előterjesztés szerinti határozati javaslat elfogadását.

